b'\n_START_ARTICLE_\nSyntymisest\xc3\xa4 ja h\xc3\xa4vi\xc3\xa4misest\xc3\xa4\n_START_SECTION_\nHistoria\n_START_PARAGRAPH_\nSyntymisest\xc3\xa4 ja h\xc3\xa4vi\xc3\xa4misest\xc3\xa4 on Aristoteleen teosten joukossa suhteellisen varhainen. Se liittyy l\xc3\xa4heisesti teokseen Taivaasta. Aristoteles pyrkii teoksessaan muun muassa esitt\xc3\xa4m\xc3\xa4\xc3\xa4n oman fysikaalisen teoriansa vastaukseksi atomistien n\xc3\xa4kemyksille, joita h\xc3\xa4n vastusti. Teos on samalla merkitt\xc3\xa4v\xc3\xa4 l\xc3\xa4hde atomistien ajatteluun Aristoteleen Metafysiikan ja Fysiikan ohella.\n_START_SECTION_\nSis\xc3\xa4lt\xc3\xb6\n_START_PARAGRAPH_\nSyntymisest\xc3\xa4 ja h\xc3\xa4vi\xc3\xa4misest\xc3\xa4 k\xc3\xa4sitt\xc3\xa4\xc3\xa4 kaksi kirjaa. Teoksen alussa esitet\xc3\xa4\xc3\xa4n kysymys, tulevatko asiat oleviksi syiden kautta, jonkun ensimm\xc3\xa4isen aineen kautta, vai syntyyk\xc3\xb6 kaikki puhtaasti muuttumalla. Kysymys perustuu ajatukseen, joka on esitelty Aristoteleen aiemmassa teoksessa Fysiikka. Syntymisen ja h\xc3\xa4vi\xc3\xa4misen lis\xc3\xa4ksi teoksessa k\xc3\xa4sitell\xc3\xa4\xc3\xa4n my\xc3\xb6s muita liikkeen lajeja, eli kasvua, laadullista muutosta ja siirtymist\xc3\xa4 paikan suhteen, sek\xc3\xa4 yleisemmin vaikuttamista ja vaikutuksen kohteena olemista._NEWLINE_Teoksessa esitell\xc3\xa4\xc3\xa4n nelj\xc3\xa4 syyt\xc3\xa4 ja nelj\xc3\xa4 alkuainetta (maa, vesi, ilma ja tuli). Aristoteles tarjoaa nelj\xc3\xa4n alkuaineen kautta selityksen asioille, joita atomistit olivat yritt\xc3\xa4neet selitt\xc3\xa4\xc3\xa4 atomien kautta. Aristoteleen mielest\xc3\xa4 ajatus atomeista oli absurdi. Sen sijaan h\xc3\xa4n opetti, ett\xc3\xa4 nelj\xc3\xa4ll\xc3\xa4 alkuaineella on nelj\xc3\xa4 ominaisuutta: kuuma, kylm\xc3\xa4, kuiva ja kostea. N\xc3\xa4iden ominaisuuksien muuttuessa jossakin alkuaineessa se voi muuttua miksi tahansa toiseksi alkuaineeksi. Maailmankaikkeus on ikuisessa liikkeess\xc3\xa4, jossa alkuaineet muuttuvat toisikseen, aiheuttaen sen mink\xc3\xa4 havaitsemme aineellisissa asioissa tapahtuvana syntymisen\xc3\xa4 ja h\xc3\xa4vi\xc3\xa4misen\xc3\xa4.'